Bitcoin brager i rekord trods split

Penge Eksklusivt for kunder

Den digitale krytovaluta Bitcoin har været særdeles ombejlet i løbet af 2017, og selv om valutaen i sidste uge blev splittet i to, er værdien hen over weekenden braget i vejret og har nået sit højeste niveau nogensinde.



Mandag skal man betale omkring 3240 dollar for en Bitcoin mod knap 2840 dollar per Bitcoin fredag. Det er en styrkelse på hele 14 pct., og samtidig er der tale om rekord for Bitcoin, der ved indgangen til 2017 blot kostede omkring 950 dollar.



Bevægelsen kommer trods et split af Bitcoin i sidste uge, hvor en ny pedant - Bitcoin Cash - så dagens lys. Der er mest af alt tale om en teknologisk udvikling af kryptovalutaen, der med den nuværende underliggende software ikke kan håndtere tilstrækkeligt mange transaktioner per sekund.



Derfor er den nye dreng i klassen kommet til, og alle, der tidligere ejede 1 Bitcoin, har nu også 1 Bitcoin Cash, som dog har en betragteligt lavere værdi end Bitcoin - på godt 240 dollar.



Tilsyneladende bekymrer det øgede omløb dog ikke investorerne, der har handlet Bitcoin i rekord.



Den digitale valuta har med det nuværende niveau en samlet markedsværdi på omkring 53,5 mia. dollar, viser data fra hjemmesiden Coinmarketcap. Der er cirka 16,5 mio. bitcoins i omløb.



Til sammenligning har Bitcoin Cash ifølge Coinmarketcap en markedsværdi på kun knap 4 mia. dollar.



/ritzau/FINANS



